**Poštovani korisnici i partneri,**

Vjerujemo da ste upoznati sa Općom uredbom o zaštiti osobnih podataka (EU 679/2016), u daljnjem tekstu Uredbom, koja se počinje primjenjivati 25. svibnja 2018. godine.

Ovom izjavom želimo Vas upoznati s mjerama poduzetim s naše strane kako bi naše poslovanje, a posredno i vaše, kao korisnika Ritam Forms informacijskog sustava, bilo usklađeno sa Uredbom.

Kako smo duži niz godina jedan od vodećih pružatelja usluga ERP sustava „u oblaku“, koji postavlja složenije zahtjeve po pitanju sigurnosti od klasične instalacije na lokaciji, morali smo rješavati pitanja sigurnosti, integriteta i tajnosti svih podataka korisnika, uključujući i osobne podatke.

**Tehničke mjere zaštite podataka**

Poslužitelji na kojima se nalaze vaši podaci nalaze se u ovlaštenim data centrima, čiji su vlasnici nositelji odgovarajućih certifikata za IT sigurnost. Poslužitelji moraju biti zaštićeni od gubitka napajanja, imati višestruki pristup internet infrastrukturi, zaštićeni od požara, nasilnog upada i sl.

Dnevno se izrađuju sigurnosne kopije podataka, koje su pohranjene na drugu lokaciju, koje se nakon isteka propisanog vremena uništavaju.

Svi vaši podaci na poslužiteljima su kriptirani, te su višerazinskim sustavom lozinki i privilegija zaštićeni od neovlaštenog pristupa.

**Odnos prema podacima korisnika**

Ritam kao pružatelj usluge ne čita niti obrađuje podatke korisnika za svoje potrebe, niti je odgovoran za njihov sadržaj.

Svi podaci korisnika, uključujući osobne podatke, isključivo su njegovo vlasništvo, te smo ih u slučaju prekida suradnje dužni isporučiti, a sve eventualne kopije uništiti.

Pristup podacima određenog korisnika, ograničen je korisničkim lozinkama, različitih razina privilegija. Isključiva je odgovornost korisnika kome daje podatke za pristup svojim podacima. Kako se podaci nalaze „u oblaku“ pravo pristupa nije zemljopisno ograničeno.

**Organizacijske mjere zaštite podataka**

Sva temeljna pitanja tajnosti podataka, međusobnih prava i odnosa prema podacima regulirana su ugovorom koji potpisujemo sa svakim korisnikom.

Naši djelatnici, odnosno djelatnici partnerskih tvrtki, koji mogu doći u doticaj s podacima korisnika, obavezni su potpisati ugovor o tajnosti i čuvanju povjerljivih podataka.

Sve intervencije djelatnika inicirane su zahtjevom korisnika, bilo pismenim, bilo usmenim preko

našeg call centra (čiji zapis je pohranjen). Svaka intervencija evidentirana je u našem informacijskom sustavu sa svim tehničkim detaljima, vremenom početka i završetka intervencije, imenom izvođača, te vezana uz zahtjev korisnika.

Intervencije mogu zahtjevati samo ovlašteni predstavnici korisnika. Ovlasti se predaju samo u pisanom obliku, uključujući elektronsku poštu, sa kontakt podacima nužnim za komunikaciju.

**Poštivanje prava ispitanika**

U Ritam Forms informacijskom sustavu, u modulima koji sadrže osobne podatke zaposlenika, implementirane su aktivnosti koje osiguravaju temeljna prava ispitanika, kao što su: transparentnost, pravo na pristup podacima, pravo na ispravak, pravo na zaborav (brisanje), pravo na prenosivost.

**Završna napomena korisnicima**

Ne smijemo zanemariti činjenicu da je usklađenost informacijskog sustava sa zahtjevima Uredbe samo dio posla kojeg Uredba pred nas postavlja. Pored toga postoji niz mjera i aktivnosti koje svaka tvrtka mora uspostaviti i kontinuirano obavljati kako bi kompletna organizacija rada i poslovanje bili u cijelosti usklađeni sa Uredbom.

Lijep pozdrav,

U Splitu, 23.05.2018.g.

Za Ritam d.o.o.

Direktor

Leonardo Ercegović dipl.ing